CONTRACT DE EXECUŢIE
Nr. _______/_______________

Preambul
În temeiul Legii nr. 98/2016 privind achizitiile publice, modificata, cu luarea in considerare a dispozitiilor paragrafului 6 (art. 31) din lege - “Contractele de achizitii publice/acorduri-cadru incheiate intre entitati din sectorul public”, s-a încheiat prezentul contract de execuţie, între:

Părţile contractante
MUNICIPIUL TIMIŞOARA, cu sediul în Timişoara , bv. C. D. Loga nr. 1, cod fiscal R 14756536, tel. 0256-408367, fax 0256-204177, reprezentată prin Dominic Fritz - Primar,  în calitate de Achizitor, pe de o parte, şi
Societatea DRUMURI MUNICIPALE TIMIŞOARA S.A., cu sediul în loc. Timişoara, str. Eternităţii, nr. 45, jud. Timiş, înregistrată la Oficiul Registrului Comerţului de pe lângă Tribunalul Timiş sub nr. J35/3475/1994, CUI 3286536, tel: 0256-215005, fax: 0256-215007, e-mail: sdm@sdm-tm.ro,  reprezentată prin Valetin Martanov - director general şi Marcela Fericel – director economic, în calitate de Executant, pe de altă parte.

1.	Definiţii
In prezentul contract următorii termeni vor fi interpretaţi astfel:
a)	contract – reprezintă prezentul contract şi toate Anexele sale;
b)	achizitor şi executant- părţile contractante, aşa cum sunt acestea numite în prezentul contract;
c)	preţul contractului - preţul plătibil executantului de către achizitor, în baza contractului, pentru îndeplinirea integrală şi corespunzătoare a tuturor obligaţiilor sale, asumate prin contract;
d)	cerinţele achizitorului – caietul de sarcini şi orice alte cerinţe/instrucţiuni emise de achizitor pe durata executării contractului
e)	ordin administrativ: orice instrucţiune sau dispoziţie emisă de achizitor către executant privind execuţia lucrărilor.
f)	amplasamentul lucrării - locul unde executantul execută lucrarea;
g)	bunuri – utiliaje, mijloace de transport, echipamente şi lucrări provizorii sau oricare dintre acestea, după caz;
h)	documentele executantului - reprezintă documentele tehnice incluse în cerinţele achizitorului;
i)	 recepţia la terminarea lucrărilor – recepţia efectuată la terminarea completă a lucrărilor unui obiect sau a unei părţi din construcţie, independentă, care poate fi utilizată separat.
j)	recepţia finală – recepţia efectuată după expirarea perioadei de garanţie tehnica acordata lucrarilor.
k)	garanţia de bună execuţie : garanţia se constituie sub forma unei sume de bani de către executant în scopul asigurării autorităţii contractante de îndeplinirea cantitativă, calitativă şi în perioada convenită a contractului. 
l)	perioada de garanţie acordată lucrărilor : reprezinta limita de timp care curge de la data receptionarii lucrarilor/a produselor pana la care executantul/producatorul isi asuma responsabilitatea remedierii executiei lucrarilor sau  inlocuirii produsului achizitionat pe cheltuiala sa, daca defectele semnalate nu sunt imputabile achizitorului. Perioada de garantie tehnica a lucrarilor decurge de la data receptiei la terminarea lucrarilor si pana la receptia finala a acestora precum si dupa implinirea acestui termen, pe toata durata de existenta a constructiei, pentru viciile structurii de rezistenta rezultate din nerespectarea normelor de executie.
m)	forţa majoră - orice eveniment extern, imprevizibil, absolut invincibil şi inevitabil, care nu putea fi prevăzut la momentul încheierii contractului şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă, ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi;
n)	contract - reprezintă prezentul contract şi toate Anexele sale;
o)	zi - zi calendaristică; an - 365 de zile.

2.	Interpretare
2.1.	In prezentul contract, cu excepţia unei prevederi contrare cuvintele la forma singular vor include forma de plural şi viceversa, acolo unde acest lucru este permis de context.
2.2.	Termenul „zi” sau „zile” sau orice referire la zile reprezintă zile calendaristice dacă nu se specifică în mod diferit.

CLAUZE OBLIGATORII
3.	Obiectul si pretul contractului
3.1. Executantul se obligă să realizeze actualizarea proiectului tehnic, să execute si să finalizeze lucrările aferente obiectivului   ,,Execuţie podeţ canal desecare CCP263 str. Neajlov”, în conformitate cu obligaţiile asumate prin prezentul contract şi reglementările legale în vigoare.
3.2. Descrierea detaliată a activităţilor şi a obiectului prezentului contract sunt stabilite în caietul de sarcini anexa, care face parte integranta din prezentul contract şi pe care executantul îl acceptă integral. Caietul de sarcini are caracter obligatoriu, clauzele sale completandu-se cu cele convenite prin prezentul contract.

4.	Preţul contractului
4.1. Pretul total al contractului este de  ........ lei fara TVA, defalcat conform ofertei de pret depuse.
4.2. Preturile pot fi modificate prin hotărâre a Consiliului Local al Municipiului Timişoara ca urmare a actualizării proiectului tehnic. 
4.3. La suma mentionata la subpunctul 4.1 se va adauga TVA in cuantumul valabil la data emiterii facturii.

5.	Durata contractului
5.1.  Contractul de lucrari intră în vigoare la data semnării de către părţi şi îşi produce efectele până la încheierea procesului verbal de recepţie finală a lucrarilor contractate.
5.2. Durata prezentului contract este de 3 luni de la data mentionata in ordinul de incepere a lucrarilor. 
5.3. Executarea contractului poate incepe numai dupa data depunerii garantiei de buna executie de catre operatorul economic.

6.	Executarea contractului
6.1.	Executarea contractului începe la data prevăzută în ordinul de începere al lucrărilor.
7.	Documentele contractului
7.1.	Documentele sunt anexe ale contractului şi constituie parte componentă a contractului:
Tema de proiectare și caiet de sarcini;
a)	Oferta cu propunerile tehnice şi financiare;
b)	Garanţia de bună execuţie constituită conform art.14 din contract;
c)	Asigurare profesională de răspundere civilă devine anexa a contractului în termen de 15 zile de la semnarea acestuia.

8.	Protecţia patrimoniului cultural naţional
8.1.	Toate fosilele, monedele, obiectele de valoare sau orice alte vestigii sau obiecte de interes arheologic descoperite pe amplasamentul lucrării sunt considerate, în relaţiile dintre părţi, ca fiind proprietatea absolută a achizitorului.
8.2.	Executantul are obligaţia de a lua toate precauţiile necesare pentru ca muncitorii săi sau oricare alte persoane să nu îndepărteze sau să deterioreze obiectele prevăzute la art. 8.1., iar imediat după descoperirea şi înainte de îndepărtarea lor, de a înştiinţa achizitorul despre această descoperire şi de a îndeplini dispoziţiile primite de la achizitor privind îndepărtarea acestora. Dacă din cauza unor astfel de dispoziţii executantul suferă întârzieri şi/sau cheltuieli suplimentare, atunci, prin consultare, părţile vor stabili:
a)	orice prelungire a duratei de execuţie la care executantul are dreptul;
b)	totalul cheltuielilor suplimentare, care se va adăuga la preţul contractului.
8.3.	Achizitorul are obligaţia, de îndată ce a luat la cunoştinţă despre descoperirea obiectelor prevăzute la art. 8.1, de a înştiinţa în acest sens organele de poliţie şi comisia monumentelor istorice.
9. Standarde
9.1. Executantul garantează că, pentru lucrările aferente obiectivului ,,Execuţie podeţ canal desecare CCP263 str. Neajlov” va realiza lucrările la standardele şi/sau performanţele solicitate de către Achizitor şi asumate de către Executant prin prezentul contract, fără a putea fi inferioare celor solicitate de achizitor în Caietul de sarcini vor corespunde reglementărilor tehnice în vigoare, nu vor fi afectate de vicii care ar diminua sau ar anula valoarea ori posibilitatea de utilizare.

10. Caracterul confidenţial al contractului
10.1. Contractul are caracter de document public. Accesul persoanelor la aceste informaţii se realizează cu respectarea termenelor şi procedurilor prevăzute de reglementările legale privind liberul acces la informaţiile de interes public, şi nu poate fi restricţionat decât în măsura în care aceste informaţii sunt clasificate sau protejate de un drept de proprietate intelectuală potrivit legii.
10.2. În cazul în care s-a precizat confidenţialitatea anumitor clauze, o parte contractantă nu are dreptul de a face cunoscută respectiva prevedere fără acordul scris al celeilalte părţi, cu o excepţie, respectiv partea contractantă a fost obligată în mod legal să dezvăluie informaţia.   

11. Obligaţiile principale ale executantului
11.1. Executantul se obliga sa execute lucrarile in conformitate cu cerintele solicitate.
11.2. Executantului îi revin toate obligaţiile privind daunele, costurile şi pretenţiile iniţiate de terţe părţi şi formulate împotriva achizitorului în legătură cu executia defectuoasă sau neexecutarea lucrarilor. În această privinţă, se impune ca executantul să deţină şi să prezinte o asigurare profesională de răspundere civilă.
11.3. Executantul este singurul raspunzator pentru pagubele cauzate unor terte persoane, pentru neexecutarea sau executarea improprie a lucrarilor ce fac obiectul prezentului contract. 
11.4. Executantul are obligaţia de a executa lucrarile prevăzute în contract cu profesionalismul şi promptitudinea cuvenite angajamentului asumat.
11.5. Executantul se obligă să supravegheze executarea lucrarilor, să asigure resursele umane, materialele, uneltele de lucru şi orice alte asemenea, fie de natură provizorie, fie definitivă, cerute de şi pentru contract, în măsura în care necesitatea asigurării acestora este prevazută în prezentul contract sau se poate deduce în mod rezonabil din contract.  
11.6. Executantul este pe deplin responsabil pentru executarea lucrarilor în  conformitate cu termenele aferente fiecarei activitati. Totodată, este răspunzător atât de siguranţa tuturor operaţiunilor şi metodelor de executie utilizate, cât şi de calificarea personalului folosit pe toată durata contractului. 
11.7. Executantul va considera toate documentele şi informaţiile care îi sunt puse la dispoziţie referitoare la prezentul contract drept private şi confidenţiale după caz, nu va publica sau divulga niciun element al prezentului contract fără acordul scris, prealabil, al achizitorului. Dacă există divergenţe cu privire la necesitatea publicării sau divulgării în scopul executării prezentului contract, decizia finală va aparţine achizitorului.
11.8. Executantul se va abţine de la orice declaraţie publică privind derularea contractului fără aprobarea prealabilă a achizitorului  şi de a se angaja în orice altă activitate care intră în conflict cu obligaţiile sale faţă de achizitor conform prezentului contract. 
11.9. Executantul se obliga sa respecte reglementarile referitoare la conditiile de munca si protectia muncii si dupa caz, standardele internationale agreate cu privire la forta de munca, conventiile cu privire la libertatea de asociere si negocierile colective, eliminarea muncii fortate si obligatorii, eliminarea discriminarii in privinta angajarii si ocuparii fortei de munca si abolirea muncii copiilor.
11.10 Executantul se obliga sa execute lucrarile in conformitate  cu activitatile stabilite prin legislatia in vigoare. 
11.11. Executantul va despagubi achizitorul in cazul oricaror pretentii si actiuni in justitie rezultate din orice incalcari ale prevederilor in vigoare de catre Executant, personalul sau, salariat sau contractat de acesta, inclusiv conducerea sa, subordonatii acestuia, precum si salariatii din teritoriu.
11.12. (1) Executantul se obligă să despăgubească achizitorul împotriva oricăror:
i)	 reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele, instalaţiile sau utilajele folosite pentru sau în legătură cu lucrarile executate, şi
ii)	daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea caietului de sarcini întocmit de către achizitor.
(2) Executantul va despăgubi achizitorul împotriva tuturor reclamaţiilor, acţiunilor in justiţie, daunelor-interese, costurilor, taxelor şi cheltuielilor indiferent de natura lor, rezultând din sau în legătură cu obligaţia prevăzută la alin. l, pentru care responsabilitatea revine executantului.
11.13. (1) Executantul va acorda o perioada de garantie a lucrarilor de 5 ani de la data incheierii procesului verbal de terminare a lucrarilor semnat fara obiectiuni.
(2) Executantul are obligaţia să garanteze că toate materialele sunt noi, nefolosite şi nu prezintă niciun defect de fabricaţie.Garantia acordata va fi totala pentru toate materialele folosite in realizarea lucrarii.
(3) In perioada de garantie, Executantul are obligatia, in urma dispozitiei date de Achizitor, de a executa toate lucrarile de modificare, reconstructie si remediere a viciilor si a altor defecte a caror cauza este nerespectarea clauzelor contractuale.
(4) Executantul are obligatia de a executa toate activitatile prevazute la alin. (3), pe cheltuiala proprie, in cazul in care ele sunt necesare datorita:
a) utilizarii de materiale, de instalatii sau a unei manopere neconforme cu prevederile contractului; 
b) neglijentei sau neindeplinirii de catre Executant a oricareia dintre obligatiile explicite sau implicite care ii revin in baza contractului.
(5) In cazul in care Executantul nu executa lucrarile pentru care s-a incheiat prezentul contract, Achizitorul este indreptatit sa angajeze si sa plateasca alte persoane care sa le execute. Cheltuielile aferente acestor lucrari vor fi recuperate de catre Achizitor de la Executant sau retinute din sumele cuvenite acestuia.
11.14. Pe parcursul execuţiei lucrărilor si a remedierii viciilor ascunse, executantul are obligaţia:
     - de a lua toate masurile pentru asigurarea tuturor persoanelor a căror prezenta pe şantier este autorizată şi de a menţine şantierul (atât timp cât acesta este sub controlul său) şi lucrările (atât timp cât acestea nu sunt finalizate şi ocupate de către achizitor) în starea de ordine necesară evitării oricărui pericol pentru respectivele persoane;
     - de a procura şi de a întreţine pe cheltuiala sa toate dispozitivele de iluminare, protecţie, îngrădire, alarmă şi pază, când şi unde sunt necesare sau au fost solicitate de către achizitor sau de către alte autorităţi competente, în scopul protejării lucrărilor sau al asigurării confortului riveranilor;
     - de a lua toate măsurile rezonabil necesare pentru a proteja mediul pe şi în afara şantierului şi pentru a evita orice pagubă sau neajuns provocate persoanelor, proprietăţilor publice sau altora, rezultate din poluare, zgomot sau alţi factori generaţi de metodele sale de lucru.
11.15. (1) Executantul răspunde, potrivit obligaţiilor care îi revin, pentru viciile ascunse ale lucrărilor executate, ivite într-un interval de 10 ani de la recepţia finală a lucrării şi, după împlinirea acestui termen, pe toată durata de existenţă a construcţiei, pentru viciile structurii de rezistenţă.
11.16. (1) Pe parcursul execuţiei lucrărilor şi al remedierii viciilor ascunse executantul va acorda o atenţie deosebită semnalizării punctelor de lucru, atât pe timp de zi, cât şi pe timp de noapte în conformitate cu reglementările în vigoare.
(2) La organizarea execuţiei lucrărilor rutiere se va ţine cont de necesitatea asigurării în permanenţă a circulaţiei autovehiculelor speciale (salvare, pompieri, poliţie).
11.17.	Foloasele necuvenite constatate vor fi suportate de către executant.

12. Obligaţiile achizitorului
12.1. Achizitorul se obligă să recepţioneze, lucrările executate în momentul finalizarii lor.
12.2. Achizitorul se obligă să plătească preţul către executant în maxim 30 de zile de la acceptarea facturii de catre Achizitor.
12.3. Achizitorul are obligaţia de a pune la dispoziţia executantului informaţii pe care acesta le consideră necesare pentru îndeplinirea Contractului. 
12.4. La începerea contractului, reprezentanţii celor două părţi vor stabili de comun acord un grafic de execuţie a lucrărilor. 
12.5. Achizitorul, prin reprezentantul său desemnat din cadrul Direcţiei Tehnice,  va urmări efectuarea lucrărilor, constituirea garanţiei de bună execuţie şi va aviza plata facturilor pentru lucrările efectuate.
12.6. Să plătească lucrările executate în condiţiile stabilite de acest contract.

13. Sancţiuni pentru neîndeplinirea culpabilă a obligaţiilor
13.1. In cazul în care, din vina sa exclusivă, executantul nu reuşeşte să-şi îndeplinească obligaţiile asumate prin contract, atunci achizitorul este îndreptăţit să deducă din preţul contractului, ca penalităţi, o sumă echivalentă cu 0,5% din preţul contractului pentru fiecare zi de întârziere până la îndeplinirea efectiva a obligaţiilor.
13.2. Nerespectarea obligaţiilor asumate prin prezentul contract de către una dintre părţi, în mod culpabil şi repetat, dă dreptul părţii lezate de a considera contractul desfiinţat de plin drept, fără somaţie, punere în întârziere sau intervenţia instanţei de judecată şi de a pretinde plata de daune - interese.
13.3. Achizitorul îşi rezervă dreptul de a renunţa oricând la contract, printr-o notificare scrisă adresată executantului, fără nici o compensaţie, dacă acesta din urmă dă faliment, cu condiţia ca această renunţare să nu prejudicieze sau să afecteze dreptul la acţiune sau despăgubire pentru executant. In acest caz, executantul are dreptul de a pretinde numai plata corespunzătoare pentru partea din contract executată până la data denunţării unilaterale a contractului.
CLAUZE SPECIFICE
14. Garanţia de bună execuţie a contractului 
14.1. Executantul se obligă să constituie garanţia de bună execuţie a contractului în maxim 5 zile lucrătoare de la data semnării contractului.
14.2. Cuantumul garanţiei de bună execuţie este de  ............. lei, reprezentând 5% din valoarea fără TVA a contractului.
14.3.Garanţia de bună execuţie se constituie de către executant în scopul asigurării achizitorului de îndeplinirea  cantitativă, calitativă şi în perioada convenită a contractului. Achizitorul acceptă constituirea garanţiei de bună execuţie, conform prevederilor din HG 395/2016 prin: 
- reţineri succesive din sumele datorate pentru facturi parţiale. În acest sens executantul are obligaţia de a deschide la unitatea Trezoreriei Statului din cadrul organului fiscal competent în administrarea acestuia un cont disponibil distinct la dispoziţia autorităţii contractante în conformitate cu HG 395/2016, cont care trebuie alimentat la începutul derulării contractului cu cel puţin 0,5% din preţul acestuia fără TVA. Pe parcursul îndeplinirii contractului, achizitorul urmează să alimenteze acest cont prin reţineri succesive din sumele datorate şi cuvenite contractantului până la concurenţa sumei stabilită drept garanţie de bună execuţie în documentaţia de atribuire. Achizitorul va dispune ca banca să înştiinţeze executantul de vărsământul efectuat, precum şi de destinaţia lui. Contul astfel deschis este purtător de dobândă în favoarea achizitorului. Achizitorul are dreptul de a emite pretenţii asupra garanţiei de bună execuţie, oricând pe parcursul îndeplinirii contractului, în limita prejudiciului creat, în cazul în care executantul nu îşi îndeplineşte obligaţiile asumate prin contract.
14.4.  Achizitorul se obliga sa elibereze garanţia pentru participare numai după ce executantul a făcut dovada deschiderii contului la dispoziţia Achizitorului pentru constituirea garanţiei de bună execuţie.
14.5. Achizitorul are dreptul de a emite pretenţii asupra garanţiei de bună execuţie, în limita prejudiciului creat, dacă executantul nu îşi execută, execută cu întârziere sau execută necorespunzător obligaţiile asumate prin prezentul contract. Anterior emiterii unei pretenţii asupra garanţiei de bună execuţie, achizitorul are obligaţia de a notifica acest lucru executantului, precizând totodată obligaţiile care nu au fost respectate.
14.6. Achizitorul se obligă să restituie garanţia de bună execuţie pentru lucrările executate, după cum urmează:
a) 70% din valoarea garanţiei, în termen de 14 zile de la data încheierii procesului-verbal de recepţie la terminarea lucrărilor, dacă nu a ridicat până la această dată pretenţii asupra ei, iar riscul pentru vicii ascunse este minim;
b) restul de 30% din valoarea garanţiei, la expirarea perioadei de garanţie a lucrărilor executate pe bază de proces-verbal de recepţie finală.

15. Inceperea şi execuţia lucrărilor
15.1. (1) Executantul are obligaţia de a începe actualizarea proiectului tehnic şi execuţia lucrărilor după emiterea ordinului de începere. Ordinul de începere se va emite după constituirea garanţiei de bună execuţie, in maxim 30 de zile.
15.2. (1) Actualizarea proiectului tehnic şi lucrările trebuie să se deruleze conform graficului general de execuţie şi să fie terminate la data stabilită. Datele intermediare, prevăzute în graficele de execuţie, se consideră date contractuale.
(2) Executantul va prezenta, la cererea achizitorului, după semnarea contractului, graficul de execuţie de detaliu, alcătuit în ordinea tehnologică de execuţie. În cazul în care, după opinia achizitorului, pe parcurs, desfăşurarea lucrărilor nu concordă cu graficul general de execuţie a lucrărilor, la cererea achizitorului, executantul va prezenta un grafic revizuit, în vederea terminării lucrărilor la data prevăzuta în contract.
Graficul revizuit nu îl vor scuti pe executant de nici una dintre îndatoririle asumate prin contract.
(3) În cazul în care executantul întârzie începerea actualizării proiectului tehnic şi a lucrărilor, terminarea pregătirilor sau dacă nu îşi îndeplineşte prevăzute în prezentul contract, achizitorul este îndreptăţit prin reprezentantul său să-i fixeze executantului un termen până la care activitatea să intre în normal şi să îl avertizeze că, în cazul neconformării, la expirarea termenului stabilit, îi va rezilia contractul. 
15.3. Executantul are obligaţia de a asigura accesul reprezentantului achizitorului la locul de muncă, în ateliere, depozite şi oriunde îşi desfăşoară activităţile legate de îndeplinirea obligaţiilor asumate prin contract, inclusiv pentru verificarea lucrărilor ascunse.
15.4. (1) Materialele trebuie să fie de calitatea prevăzută în documentaţia de execuţie, contravaloarea materialelor va fi decontata de catre achizitor, doar dacă se prezintă certificate de calitate, declaraţii de conformitate pentru acestea.
(2) Executantul are obligaţia de a asigura instrumentele, utilajele şi materialele necesare pentru verificarea, măsurarea şi testarea lucrărilor. Costul probelor şi încercărilor, inclusiv manopera aferentă acestora, revin executantului.
(3) Probele neprevăzute şi comandate de achizitor pentru verificarea unor lucrări sau materiale puse în operă vor fi suportate de executant dacă se dovedeşte că materialele nu sunt corespunzătoare calitativ sau că manopera nu este în conformitate cu prevederile contractului. În caz contrar, achizitorul va suporta aceste cheltuieli.
(4) Toate materialele, echipamentele, bunurile folosite la execuţia lucrărilor şi lucrările provizorii, atunci când sunt aduse pe şantier sau în alt loc special amenajat (cum poate fi organizarea de şantier a executantului), vor fi considerate a fi exclusiv destinate executării lucrărilor. 
15.5. (1) Executantul are obligaţia de a nu acoperi lucrările care devin ascunse, fără aprobarea achizitorului.
(2) Executantul are obligaţia de a notifica achizitorului, ori de câte ori astfel de lucrări, inclusiv fundaţiile, sunt finalizate pentru a fi examinate şi măsurate.
(3) Executantul, are obligaţia de a dezveli orice parte sau părţi de lucrare, la dispoziţia achizitorului, şi de a reface această parte sau părţi de lucrare, dacă este cazul.
(4) În cazul în care se constată că lucrările sunt de calitate corespunzătoare şi au fost executate conform documentaţiei de execuţie, atunci cheltuielile privind dezvelirea şi refacerea vor fi suportate de către achizitor, iar în caz contrar, de către executant. 
15.6.	Perioada medie de remediere a defectelor este de 7 zile calendaristice.

16. Intârzierea şi sistarea lucrărilor
16.1. In cazul în care: 
	a) volumul sau natura lucrărilor neprevăzute; sau 
	b) condiţiile climaterice excepţional de nefavorabile; sau
	c) oricare alt motiv de întârziere, care nu se datorează executantului şi nu a survenit prin încălcarea contractului de către acesta; 
îndreptăţesc executantul de a solicita prelungirea termenului de execuţie a lucrărilor sau a oricărei părţi a acestora, atunci, prin consultare, părţile vor stabili:
	(i) orice prelungire a duratei de execuţie la care executantul are dreptul;
	(ii) totalul cheltuielilor suplimentare, care se va adăuga la preţul contractului.
16.2.	Prelungirea duratei de execuţie se va concretiza prin semnarea unui act adiţional.
16.3. Dacă pe parcursul îndeplinirii contractului executantul nu respectă termenele de execuţie, acesta are obligaţia de a notifica acest lucru, în timp util, achizitorului. Modificarea termenelor de executare asumate se face cu acordul părţilor, prin act adiţional.
16.4. Cu excepţia prevederilor art. 24.2 şi în afara cazului în care achizitorul este de acord cu o prelungire conform clauzei 16.3, o întârziere în îndeplinirea contractului dă dreptul achizitorului de a solicita penalităţi Executantului potrivit prevederilor clauzei 13.1.

17. Finalizarea lucrărilor
17.1.  (1) La finalizarea lucrărilor, executantul are obligaţia de a notifica, în scris, achizitorului că sunt îndeplinite condiţiile de recepţie solicitând acestuia convocarea comisiei de recepţie.
(2) Pe baza situaţiilor de lucrări executate confirmate şi a constatărilor efectuate pe teren, achizitorul va aprecia daca sunt întrunite condiţiile pentru a convoca comisia de recepţie. In cazul în care se constată că sunt lipsuri sau deficienţe, acestea vor fi notificate executantului, stabilindu-se şi termenele pentru remediere şi finalizare. După constatarea remedierii tuturor lipsurilor şi deficienţelor, la o noua solicitare a executantului, achizitorul va convoca comisia de recepţie.
17.2. Comisia de recepţie are obligaţia de a constata stadiul îndeplinirii contractului prin corelarea prevederilor acestuia cu documentaţia de execuţie şi cu reglementările în vigoare. În funcţie de constatările făcute, achizitorul are dreptul de a aproba sau de a respinge recepţia.
17.3. Recepţia se poate face şi pentru părţi ale lucrării, distincte din punct de vedere fizic si funcţional.
18. Perioada de garanţie acordată lucrărilor
18.1. Perioada de garanţie curge de la data recepţiei la terminarea lucrărilor şi până la recepţia finală.
18.2. (1) In perioada de garanţie, executantul are obligaţia, în urma dispoziţiei date de achizitor, de a executa toate lucrările de modificare, reconstrucţie şi remediere a viciilor şi a altor defecte a căror cauză este nerespectarea clauzelor contractuale.
(2) Executantul are obligaţia de a executa toate activităţile prevăzute la alin. 1, pe cheltuiala proprie, în cazul în care ele sunt necesare datorită:
	a - utilizării de materiale, de instalaţii sau a unei manopere neconforme cu prevederile contractului; sau
	b - unui viciu de concepţie, acolo unde executantul este responsabil de proiectarea unei părţi a lucrării; sau
	c - neglijenţei sau neîndeplinirii de către executant a oricăreia dintre obligaţiile explicite sau implicite care îi revin în baza contractului.
(3) In cazul în care defecţiunile nu se datorează executantului, lucrările fiind executate de către acesta conform prevederilor contractului, costul remedierilor va fi evaluat şi plătit ca lucrări suplimentare.
18.3. In cazul în care executantul nu execută lucrările prevăzute la clauza 18.2 alin. l, achizitorul este îndreptăţit să angajeze şi să plătească alte persoane care să le execute. Cheltuielile aferente acestor lucrări vor fi recuperate de către achizitor de la executant sau reţinute din sumele cuvenite acestuia.
19. Modalităţi de plată
19.1. Achizitorul are obligaţia de a efectua plata lucrarilor efectuate către executant în cel mai scurt timp posibil de la acceptarea la plată a facturii de către acesta, dar nu mai mult de 30 de zile de la acceptare.
19.2. (1) Plăţile parţiale trebuie să fie făcute, la cererea executantului, la valoarea lucrărilor executate conform contractului şi în cel mai scurt timp posibil. Lucrările executate trebuie să fie dovedite ca atare printr-o situaţie de lucrări provizorii, întocmită astfel încât să asigure o rapidă şi sigură verificare a lor. Din situaţiile de lucrări provizorii, achizitorul va putea face scăzăminte pentru servicii făcute executantului şi convenite cu acesta. Alte scăzăminte nu se pot face decât în cazurile în care ele sunt prevăzute în contract sau ca urmare a unor prevederi legale.
(2) Plăţile parţiale se efectuează, de regulă, la intervale lunare dar nu influenţează responsabilitatea şi garanţia de bună execuţie a executantului; ele nu se consideră, de către achizitor, ca recepţie a lucrării executate.
(3) Executantul va emite factura doar după ce situaţia de lucrări a fost confirmată atât de către dirigintele de şantier cât şi de către achizitor.
19.3. Plata facturii finale se va face imediat după verificarea şi acceptarea situaţiei de plată definitive de către achizitor. Dacă verificarea se prelungeşte din diferite motive, dar, în special, datorită unor eventuale litigii, contravaloarea lucrărilor care nu sunt în litigiu va fi plătită imediat.
19.4. Lucrarile nu vor fi considerate terminate până când procesul-verbal de recepţie finală nu va fi semnat de comisia de recepţie, care confirmă că lucrările au fost executate conform contractului. Recepţia finală va fi efectuată conform prevederilor legale, după expirarea perioadei de garanţie.

20. Ajustarea preţului contractului
20.1. Pentru lucrările realizate, plăţile datorate de achizitor executantului sunt tarifele declarate în propunerea financiară, anexă la contract.
20.2. (1) Preturile pot fi modificate prin hotărâre a Consiliului Local al Municipiului Timişoara ca urmare a actualizării proiectului tehnic şi/sau ca urmare a modificărilor legislative şi/sau alte circumstanţe survenite pe parcursul derulării contractului.
(2) În cazul în care, preţurile se modifică ca urmare a realizării procedurilor de achiziţie publică de către executant, acestea pot fi aprobate de către reprezentanţii Achizitorului fără a fi necesară încheiere unui act adiţional sau aprobarea acestora prin hotărâre a Consiliului Locala al Municipiului Timişoara.
	
21. Asigurări 
21.1 (1) Executantul are obligaţia de a încheia, înainte de începerea lucrărilor, o asigurare ce va cuprinde toate riscurile ce ar putea apărea privind lucrările executate, utilajele, instalaţiile de lucru, echipamentele, materialele pe stoc, personalul propriu, precum şi daunele sau prejudiciile aduse către terţe persoane fizice sau juridice.
(2) Executantul are obligaţia de a prezenta achizitorului, ori de câte ori i se va cere, poliţa sau poliţele de asigurare şi recipisele pentru plata primelor curente (actualizate).
21.2. Achizitorul nu va fi responsabil pentru niciun fel de daune-interese, compensaţii plătibile prin lege, în privinţa sau ca urmare a unui accident sau prejudiciu adus unui muncitor sau altei persoane angajate de executant, cu excepţia unui accident sau prejudiciu rezultând din vina persoanei achizitorului, a agenţilor sau a angajaţilor acestuia.

22. Amendamente
22.1. Părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional, numai în cazul apariţiei unor circumstanţe care lezează interesele comerciale legitime ale acestora şi care nu au putut fi prevăzute la data încheierii contractului.
22.2.	Executantul are obligaţia de a notifica prompt achizitorul despre toate erorile, omisiunile, viciile sau altele asemenea descoperite de el în proiect sau în caietul de sarcini pe durata îndeplinirii contractuluia.
23. Subcontractanţi /Terţi susţinători / Asociaţi (dacă este cazul)
23.1.  (1) În aplicarea prevederilor art. 218 din Legea 98/2016, autoritatea contractantă are obligaţia de a stabili clauze contractuale obligatorii privind cesiunea de creanţă în favoarea subcontractanţilor legată de partea/părţile din contract care sunt îndeplinite de către aceştia.
(2) În vederea determinării valorii creanţei, ofertantul are obligaţia de a cuprinde în oferta sa denumirea subcontractanţilor şi datele de contact ale acestora, partea/părţile din contract care urmează a fi îndeplinite de către aceştia, valoarea la care se ridică partea/părţile respective, precum şi acordul subcontractanţilor cu privire la aceste aspecte.
23.2. Înlocuirea/implicarea subcontractanţilor de către contractant în perioada de implementare a contractului poate interveni în următoarele situaţii:
a) înlocuirea subcontractanţilor nominalizaţi în ofertă şi ale căror activităţi au fost indicate în ofertă ca fiind realizate de subcontractanţi,
b) declararea unor noi subcontractanţi ulterior semnării contractului de achiziţie publică în condiţiile în care lucrările/serviciile ce urmează a fi subcontractate au fost prevăzute în ofertă fără a se indica iniţial opţiunea subcontractării acestora,
c) renunţarea/retragerea subcontractanţilor din contractul de achiziţie publică.
23.3. În situaţiile prevăzute la 23.2, autoritatea contractantă are obligaţia de a solicita prezentarea contractelor încheiate între contractant şi subcontractanţii declaraţi ulterior, care să conţină obligatoriu, cel puţin următoarele elemente:
a) activităţile ce urmează a fi subcontractate;
b) numele, datele de contact, reprezentanţii legali ai noilor subcontractanţi;
c) valoarea aferentă lucrărilor noilor subcontractanţi.
23.4. În situaţiile prevăzute la art. 23.2, noii subcontractanţi au obligaţia de a prezenta o declaraţie pe propria răspundere prin care îşi asumă respectarea prevederilor caietului de sarcini şi a propunerii tehnice depuse de către contractant la ofertă, aferentă activităţii supuse subcontractării.
23.5. Contractele menţionate la art. 23.3 şi declaraţiile menţionate la art. 23.4 vor fi prezentate cu cel puţin 15 zile înainte de momentul începerii executării lucrărilor/prestării serviciilor de către noii subcontractanţi.
23.6. În situaţiile prevăzute la art. 23.2, noii subcontractanţi au obligaţia de a transmite certificatele şi alte documente necesare pentru verificarea inexistenţei unor situaţii de excludere şi a resurselor/capabilităţilor corespunzătoare părţilor de implicare în contractul de achiziţie publică.
23.7. Înlocuirea/implicarea subcontractanţilor de către contractant în perioada de implementare a contractului se realizează cu acordul autorităţii contractante.
23.8.  Situaţia prevăzută la art. 23.2 nu reprezintă modificare substanţială, aşa cum este aceasta definită la art. 221 din L 98/2016.
23.9. (1) În situaţia prevăzută la art. 23.2 lit. a), valoarea aferentă activităţilor subcontractate va fi cel mult egală cu valoarea declarată în cadrul ofertei ca fiind subcontractată, la care se poate adăuga numai ajustarea preţurilor existente în contract.
(2) În situaţia prevăzută la art. 23.2 lit. a), obiectul noului contract de subcontractare nu trebuie să modifice obiectul contractului de subcontractare anterior.
(3) Obiectul şi valoarea noului contract de subcontractare nu vor conţine lucrările executate/serviciile prestate de către subcontractantul iniţial şi nici valoarea aferentă acestora.
23.10.  În situaţia prevăzută la art. 23.2 lit. b), contractantul are dreptul de a implica noi subcontractanţi pe durata executării contractului, cu condiţia ca nominalizarea acestora să nu reprezinte o modificare substanţială a contractului de achiziţie publică în condiţiile art. 221 din L 98/2016.
23.11. Situaţia prevăzută la art. 23.2 lit. b) nu reprezintă o modificare substanţială aşa cum este aceasta definită la art. 221 din L 98/2016, dacă se îndeplinesc următoarele condiţii cumulative:
a) introducerea unui nou subcontractant nu are impact asupra îndeplinirii criteriilor de calificare/selecţie sau în privinţa aplicării criteriului de atribuire raportat la momentul evaluării ofertelor;
b) introducerea unui nou subcontractant nu modifică preţul contractului dintre autoritatea contractantă şi contractant;
c) introducerea unui nou subcontractant este strict necesară pentru îndeplinirea contractului de achiziţie publică;
d) prin introducerea unui nou subcontractant nu este schimbat caracterul general al obiectului contractului de achiziţie publică, fapt ce presupune că scopul contractului, precum şi indicatorii principali ce caracterizează rezultatul respectivului contract rămân nemodificaţi.
23.12.  În situaţia prevăzută la art. 23.2 lit.c), în cazul în care un contract de subcontractare este denunţat unilateral/reziliat de către una din părţi, contractantul are obligaţia de a prelua partea/părţile din contract aferente activităţii subcontractate sau de a înlocui acest subcontractant cu unul nou în condiţiile art.23.2 lit.a).
23.13. (1) În cazul în care executantul întâmpină dificultăţi pe parcursul executării contractului de achiziţie publica, iar susţinerea acordată de unul sau mai mulţi terţi vizează îndeplinirea criteriilor referitoare la situaţia economică şi financiară şi/sau capacitatea tehnică şi profesională, achizitorul va solicita ofertantului ca prin actul încheiat cu terţul/terţii susţinător(i) să garanteze materializarea aspectelor ce fac obiectul respectivului angajament ferm. Prevederile contractuale dintre achizitor şi contractantul principal/executant vor asigura că achizitorul poate aplica această obligaţie.
(2) Achizitorul va trebui, de asemenea, să includă în contract, printr-un act adiţional, clauze specifice care să permită autorităţii contractante să urmărească orice pretenţie la daune pe care contractantul ar putea să o aibă împotriva terţului/terţilor susţinător/susţinători pentru nerespectarea obligaţiilor asumate prin angajamentul ferm, cum ar fi, dar fără a se limita la, printr-o cesiune a drepturilor contractantului către autoritatea contractantă, cu titlu de garanţie.

24. Cesiunea
24.1. Executantului îi este permisă doar cesiunea creanţelor născute din prezentul contract, numai cu acordul scris al achizitorului.
24.2. Obligaţiile născute din prezentul contract rămân în sarcina părţilor contractante astfel cum au fost ele stipulate şi asumate iniţial.
25. Forţa majoră
25.1. Forţa majoră este constatată de o autoritate competentă.
25.2. Forţa majoră exonerează părţile contractante de îndeplinirea obligaţiilor asumate prin prezentul contract, pe toata perioada în care aceasta acţionează.
25.3. Indeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.
25.4. Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi de a lua orice măsuri care îi stau la dispoziţie în vederea limitării consecinţelor.
25.5. Dacă forţa majora acţionează sau se estimează că va acţiona o perioada mai mare de 6 luni, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna dintre părţi să poată pretinde celeilalte daune-interese.
26. Soluţionarea litigiilor
26.1. Achizitorul şi executantul vor face toate eforturile pentru a rezolva pe cale amiabila, prin tratative directe, orice neînţelegere sau dispută care se poate ivi între ei în cadrul sau în legătura cu îndeplinirea contractului.
26.2. Dacă după 15 de zile de la începerea acestor tratative achizitorulsi executantul nu reuşesc să rezolve în mod amiabil o divergenţă contractuală, fiecare poate solicita ca litigiul să se soluţioneze de către instanţele judecătoreşti competente.
27. Încetarea, denunţarea unilaterală şi rezilierea contractului
27.1. (1) Prezentul contract încetează în următoarele situaţii:
a) prin executarea  de către ambele părţi a  tuturor obligaţiilor ce le revin conform prezentului contract şi legislaţiei aplicabile;
b) denunțare unilaterală în condițiile prevăzute în prezentul articol
c) prin reziliere, în cazul în care una  din părţi  nu îşi execută  sau execută necorespunzător obligaţiile contractuale. 
	(2)  Fără a aduce atingere dispoziţiilor dreptului comun privind încetarea contractelor sau dreptului autorităţii contractante de a solicita constatarea nulităţii absolute a contractului de achiziţie publică, în conformitate cu dispoziţiile dreptului comun, autoritatea contractantă are dreptul de a denunţa unilateral un contract de achiziţie publică în perioada de valabilitate a acestuia în una dintre următoarele situaţii:
a) contractantul se află, la momentul atribuirii contractului, în una dintre situaţiile care ar fi determinat excluderea sa din procedura de atribuire potrivit art. 164-167 din Legea nr. 98/2016;
b) contractul nu ar fi trebuit să fie atribuit contractantului respectiv, având în vedere o încălcare gravă a obligaţiilor care rezultă din legislaţia europeană relevantă şi care a fost constatată printr-o decizie a Curţii de Justiţie a Uniunii Europene.
27.2. (1) Orice modificare a unui contract de achiziţie publică în cursul perioadei sale de valabilitate altfel decât în cazurile şi condiţiile prevăzute la art. 221  din Legea nr. 98/2016 se realizează prin organizarea unei noi proceduri de atribuire, în conformitate cu dispoziţiile prezentei legi.
	(2) În situaţia nerespectării dispoziţiilor alin. (1), autoritatea contractantă are dreptul de a denunţa unilateral contractul de achiziţie publică iniţial. 
27.3. (1) Neexecutarea în termen și/sau în mod necorespunzător de către executant a obligațiilor contractuale asumate, după ce fusese notificat în acest sens de către achizitor, dă dreptul achizitorului să solicite rezilierea de plin drept a contractului, de la data stabilită pentru îndeplinirea obligației, fără intervenția instanțelor judecătorești și fără vreo altă formalitate. 
(2) În situația rezilierii contractului ca urmare a neîndeplinirii prevederilor acestuia, executantul datorează Achizitorului daune-interese în cuantum egal cu valoarea garanției de bună execuție, pe care Achizitorul o reține. În situația în care valoarea prejudiciului suferit de Achizitor este mai mare decât cuantumul garanției de bună execuție, Achizitorul solicită, iar executantul este obligat să plătească diferența în termen de 10 zile de la primirea notificării Achizitorului. În orice situaţie, Achizitorul păstrează dreptul recuperării prejudiciului produs de Executant, în faţa instanţelor judecătoreşti competente.
27.4. Achizitorul îşi rezervă dreptul de a denunţa unilateral contractul, în cel mult 30 de zile de la apariţia unor circumstanţe care nu au putut fi prevăzute la data încheierii contractului şi care conduc la modificarea clauzelor contractuale în aşa măsură încât îndeplinirea contractului respectiv ar fi contra interesului public.
27.5. Încetarea în orice mod a prezentului contract nu va avea nici un efect asupra obligaţiilor deja scadente între părţile contractante.
27.6. Prevederile prezentului articol nu înlătură răspunderea părţii care în mod culpabil a cauzat încetarea contractului.

Art. 28. Clauze generale referitoare la protecţia datelor cu caracter personal
28.1. Partile colectează şi prelucrează datele personale ale acestora în conformitate cu legislaţia în vigoare, în modalităţi care asigură confidenţialitatea şi securitatea adecvată a acestor date, în vederea asigurării protecţiei împotriva prelucrării neautorizate sau ilegale şi împotriva pierderii, a distrugerii sau a deteriorării accidentale.
28.2. În procesul de prelucrare a datelor cu caracter personal, Părţile aplică prevederile Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a directivei 95/46/CE (regulamentul general privind protecţia datelor) şi ale legislaţiei naţionale.
28.3. Scopul prelucrării: datele cu caracter personal ale Părţilor, comunicate în cadrul prezentului contract, vor fi prelucrate de acestea doar în scopul executării prezentului contract.
28.4. Categorii de date: datele cu caracter personal colectate şi prelucrate în vederea executării prezentului contract sunt urmatoarele: (de exemplu: nume şi prenume, adresa, serie şi număr carte de identitate, cod numeric personal, număr de telefon/fax, adresa de poştă electronică, cod bancar).
28.5. Datele personale ale Părţilor, comunicate în cadrul prezentului contract, pot fi comunicate de acestea instituţiilor publice, în conformitate cu obligaţiile legale care le revin.
28.6. În situaţia în care este necesară prelucrarea datelor personale ale Părţilor în alte scopuri decât cele prevăzute la art. 28.7, Părţile se vor informa şi îi vor solicita acordul scris cu privire la prelucrarea datelor cu caracter personal, în conformitate cu prevederile legislaţiei în vigoare.
28.7. Executantul asigură dreptul Achizitorului la informare şi acces la datele cu caracter personal, dreptul la rectificare, actualizare, portabilitate, ştergere, la restricţionare şi opoziţie în conformitate cu prevederile legislaţiei în vigoare.
28.9. Datele personale ale Părţilor sunt păstrate pe întreaga perioadă de executare a contractului şi ulterior încetării acestuia, în conformitate cu prevederile legale referitoare la arhivarea documentelor.

29. Limba care guvernează contractul
29.1.  Limba care guvernează contractul este limba română.

30. Comunicări
30.1. (1) Orice comunicare între părţi, referitoare la îndeplinirea prezentului contract, trebuie să fie transmisă în scris.
 (2) Orice document scris trebuie înregistrat atât în momentul transmiterii, cât şi în momentul primirii.
30.2. Comunicările între părţi se pot face şi prin telefon, telegrama, telex, fax sau e-mail, cu condiţia confirmării în scris a primirii comunicării.
31. Legea aplicabilă contractului
31.1. Contractul va fi interpretat conform legilor din România.
      Părţile au înţeles să încheie azi  _________ prezentul contract în 3 (trei) exemplare, din care unul pentru executant si doua pentru achizitor.            
	 
          ACHIZITOR,                                                                  EXECUTANT,
   MUNICIPIUL TIMISOARA                  SOC. DRUMURI MUNICIPALE TIMIŞOARA  SA
           PRIMAR					             DIRECTOR GENERAL
	DOMINIC FRITZ				           VALENTIN MARTÂNOV				

        					                                  DIRECTOR ECONOMIC,
                 					                           MARCELA FERICEL

   DIRECŢIA ECONOMICĂ
SLAVIŢA DUBLEŞ

SERV. ADM. REȚELE PUBLICE
    ŞEF SERVICIU
               LUCIAN BUDA

      ŞEF SERVICIU JURIDIC